《逢僧云邱知竹意主人结茅白鹿洞侧因寄讯》
清代·朱议雱

结庐中洲久，天地一日还。寄书来别我，中有反本言。

两度过汝水，芳洲空云烟。孤云随去住，游子念盘餐。

近予结耦耕，梅花川上田。相逢匡山僧，得知公寒暄。

画兰已无地，题诗独纪年。先贤宿所归，会当至公前。

作者简介：朱议雱，字作霖，明宁藩后，居南昌。入国朝，更姓林，名时益，字确斋，徙宁都。有《朱中尉集》。